О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ДОНОШЕЊЕ ЗАКОНА – ПОТВРЂИВАЊЕ

Разлози за доношење Закона о потврђивању Oквирног споразума о зајму LD 1981 ADD 1 (2022) између Банке за развој Савета Европе и Републике Србије - Зајам за финансирање јавног здравственог сектора (PFF), садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20) према којој Народна скупштина одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13) према којој Народна скупштина, између осталог, потврђује уговоре којима се стварају финансијске обавезе за Републику Србију.

Оквирни споразум о зајму LD 1981 (2018) између Банке за развој Савета Европе и Републике Србије за финансирање јавног сектора - унапређење инфраструктуре у области здравственe заштите у Србији, потписан је у Београду, 4. априла 2019. године и у Паризу, 15. априла 2019. године („Службени гласник РС - Међународни уговори”, број 6/19) (у даљем тексту: Уговор о зајму).

Уговором о зајму је инвестирано у изградњу, проширење и рехабилитацију здравствених установа широм Републике Србије, покривајући секундарне и терцијарне здравствене центре. Пројектом су обухваћени здравствени центри у следећим градовима/општинама/насељима: Београд, Аранђеловац, Лозница, Нови Сад, Лесковац, Прокупље, Врбас, Краљево, Ваљево, Велико Градиште, Врњачка Бања, Врање, Смедеревска Паланка, Сурдулица, Кикинда, Лазаревац, Неготин, Суботица, Петровац на Млави, Уб, Младеновац, Мајданпек, Осечина, Ариље, Суботица, Пирот, Лапово, Рача, Медвеђа, Сомбор, Гаџин Хан, Нови Пазар.

Средства зајма су планирана као подршка већ постојећим инвестицијама државног буџета у здравствени сектор, чиме су се допунила тренутно недовољна издавања за здравствену инфраструктуру на свим нивоима финансирања. На овај начин се покрило око 30% инвестиционих потреба за инфраструктурно одржавање током трогодишњег периода, са фокусом на побољшање инфраструктуре на секундарном и терцијарном нивоу здравствене заштите - кроз улагања у модернизацију малих, средњих и већих болничких установа специјалистичке заштите.

Управљање системом здравствене заштите у Републици Србији врши Министарство здравља које утврђује здравствену политику, стандарде и механизме контроле, али и врши контролу квалитета; Институт за јавно здравство „Др Милан Јовановић Батут”, који прикупља и анализира податке о здравственом систему, предлаже мере за унапређење здравственог система, предлаже годишњи план рада здравствених установа; и Републички фонд за здравствено осигурање који врши финансирање јавног здравства.

Пружаоци здравствених услуга у Републици Србији су организовани на три нивоа: примарни, секундарни и терцијарни ниво. Примарни ниво јавне здравствене службе нуде центри за заштиту здравља у заједници, којих има 158, и у њима раде мултидисциплинарни тимови, који обухватају лекаре опште праксе, педијатре, медицинске сестре и административно особље, а у неким случајевима и социјалне раднике, бабице и физиотерапеуте. Секундарни ниво здравствених услуга пружа се кроз 40 општих и 37 специјализованих болница, распоређених широм земље. Они пружају специјалистичке услуге, које се не могу пружити на примарном нивоу, а пацијенту је потребан упут од лекара опште праксе да уђе у секундарни ниво здравствене заштите. Клинички центри, клинике, институти и клиничко-болнички центри представљају трећи ниво здравствене службе, који се састоји од четири клиничка центра (Београд, Ниш, Нови Сад, Крагујевац), шест клиника, 16 института и четири клиничко-болнички центра, а упут за овај ниво услуге даје лекар опште праксе, на основу мишљења специјалисте.

Процењена вредност Пројекта је била 350.000.000 евра, од којих је Банка за развој Савета Европе (у даљем тексту: Банка) у складу са својом пословном политиком финансирала до 60% вредности Пројекта, односно износ од 200.000.000 евра, који је искоришћен за буџетске алокације за квалификоване потпројекте.

Ово је први пут да је Банка понудила Републици Србији зајам за финансирање јавног сектора кроз: флексибилније финансирање сектора деловања Банке са оптималним нивоом улагања како би се очувала одрживост социјалних инвестиција; приоритизацију; отклањање привремених недостатака у токовима финансирања; смањивање трошкова финансирања из буџетских средстава.

Квалификовани трошкови за ову врсту зајма су инвестиције које се управо спроводе, као и трошкови уговора за одржавање, а изузетно то могу бити и трошкови потребни за одрживо пружање јавних услуга. Није могуће путем овe врсте зајма финансирати исплату плата и сличних накнада, као ни финансијске трошкове као што су разне врсте такси, накнада итд.

За спровођење овог пројекта према Уговору о зајму била је задужена Канцеларија за управљање јавним улагањима као Тело за спровођење пројекта.

Како су средства зајма у потпуности утрошена, а наведени пројекат је показао потребу за додатним улагањем у инфраструктуру у сектору здравства у нашој земљи, Република Србија је упутила Банци захтев за одобрење зајма за делимично финансирање јавног здравственог сектора, у износу дo 200.000.000 евра, који је Административни савет Банке одобрио 28. јануара 2022. године.

Чланом 3. Закона о буџету Републике Србије за 2022. годину („Службени гласник РС”, бр. 110/21 и 125/22) и Законa о буџету Републике Србије за 2023. годину („Службени гласник РС”, број 138/22), одобрено је задуживање код Банке за зајам за подршку здравству, који се односи на Нацрт оквирног споразума о зајму LD 1981 ADD 1 (2022) између Банке за развој Савета Европе и Републике Србије - Зајам за финансирање јавног здравственог сектора (PFF), у износу до 200.000.000 евра (у даљем тексту: Пројекат).

Закључком Владе 05 Број: 48-2240/2023 од 16. марта 2023. године, утврђена је Oснова за вођење преговора са Банком у вези са одобравањем зајма за Пројекат и усвојен Нацрт оквирног споразума о зајму LD 1981 ADD 1 (2022) између Банке за развој Савета Европе и Републике Србије - Зајам за финансирање јавног здравственог сектора (PFF). Наведени оквирни споразум о зајму потписан је 20. марта 2023. године у Паризу и 28. марта 2023. године у Београду.

Вредност Пројекта који ће се финансирати средствима наведеног оквирног споразума о зајму LD 1981 ADD 1 (2022) између Банке и Републике Србије је 280.000.000 евра, од којих ће Банка, у складу са својом пословном политиком финансирати износ од 200.000.000 евра, који ће се користити за буџетске алокације за квалификоване потпројекте. Дакле, укупна вредност пројекта који се финансирао Уговором о зајму и који ће се финансирати средствима новог зајма је 630.000.000 евра, од којих Банка обезбеђује 400.000.000 евра, oдносно до 63,5% вредности Пројекта, док ће се преостали износ од 230.000.000 евра обезбедити из буџета Републике Србије.

За спровођење овог пројекта према Оквирном споразуму о зајму LD 1981 ADD 1 (2022) између Банке и Републике Србије - Зајам за финансирање јавног здравственог сектора (PFF), задужено је Министарство за јавна улагања као Тело за спровођење пројекта.

Предложено додатно финансирање овог значајног пројекта у износу од 200.000.000 евра има за циљ да обезбеди континуитет у унапређењу установа здравствене заштите и центара за социјалну заштиту у Србији у следећим градовима: Београд - Институт за кардиоваскуларне болести Дедиње (реконструкција старе зграде) и Клиника за гинекологију и акушерство Универзитетског клиничког центра Србије у Вишеградској улици (реконструкција старе зграде), Смедеревска Паланка (реконструкција опште болнице), Суботица (реконструкција опште болнице), Сремска Митровица (реконструкција опште болнице), Горњи Милановац (Општа болница – друга фаза реконструкције), Зајечар (реконструкција Дома здравља и геронтолошког центра), Крушевац (реконструкција опште болнице), Лесковац (реконструкција опште болнице), Ниш (реконструкција хитне службе), Нови Пазар (реконструкција опште болнице и Дома здравља), Прокупље (реконструкција опште болнице), Сурдулица (реконструкција Дома здравља) и Ћуприја (изградња Интерног одељења и Дијагностичког центра опште болнице). Листа са пројектима је дата као индикативна и могуће су промене пројеката, као и градова током трајања пројекта.

Средства ће се користити за унапређења инфраструктуре за примарни, секундарни и терцијарни ниво здравствене заштите кроз улагања у модернизацију малих, средњих и већих специјализованих болничких установа, као и центара за социјалну заштиту који пружају подршку угроженим групама, као што су старије особе, деца без родитеља, или деца са посебним потребама.

Наведеним оквирним споразумом о зајму предвиђено је да Банка стави на располагање Републици Србији кредитна средства под следећим условима:

* зајмодавац: Банка за развој Савета Европе;
* зајмопримац: Република Србија;
* тело за спровођење Пројекта: Министарство за јавна улагања;
* износ задужења: 200.000.000 евра;
* предвиђена је могућност зајмопримца да изабере фиксну или варијабилну каматну стопу приликом повлачења транше, која ће се примењивати током читавог периода њене отплате;
* приликом повлачења транше, зајмопримац има могућност избора између годишње, полугодишње и тромесечне отплате кредита;
* подношење захтева за исплату прве транше у року од 12 месеци након потписивања оквирног споразума о зајму;
* износ прве транше зајма не сме бити већи од 25% укупног износа зајма;
* приступна накнада и накнада на неповучена средства зајма се не плаћају;
* за сваку појединачну повучену траншу, зајмопримац има могућност избора периода отплате до 20 година са укљученим периодом почека до пет година;
* период алокације кредитних средстава сваке транше је 12 месеци од датума исплате транше;
* крајњи датум расположивости кредитних средстава је 31. март 2026. године, а период реализације Пројекта је предвиђен у периоду од 2023-2026. године;
* зајам се реализује у најмање две транше.

Циљ овог зајма је да допринесе перманентном побољшању капацитета и квалитета услуга здравствених установа и унапређењу технолошке инфраструктуре у секундарним и терцијарним центрима, уз прилагођавање система здравствене заштите потребама корисника, с обзиром на демографске трендове и друштвену бригу за здравље становништва.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се потврђивање Оквирног споразума о зајму LD 1981 ADD 1 (2022) између Банке за развој Савета Европе и Републике Србије - Зајам за финансирање јавног здравственог сектора (PFF), потписаног 20. марта 2023. године у Паризу и 28. марта 2023. године у Београду, у оригиналу на енглеском језику.

Одредба члана 2. овог закона садржи текст Оквирног споразума о зајму LD 1981 ADD 1 (2022) између Банке за развој Савета Европе и Републике Србије - Зајам за финансирање јавног здравственог сектора (PFF), у оригиналу на енглеском језику и у преводу на српски језик.

Одредбом члана 3. уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.